কার্ল মার্কস ‘ডাস ক্যাপিটাল ’ না লিখলে কমিউনিজমের জন্ম হত না, এ কথা নতুন করে বলার অপেক্ষা রাখে না।  এই মহাগ্রন্থে মার্কস তাঁর বিশ্বাসকে খোলাখুলি বলেছিলেন। তাঁর মতে, আবিশ্ব দরিদ্র মানুষকে দাবিয়ে রাখার জন্য এক গভীরতর ষড়যন্ত্রে লিপ্ত হয় ধনী ব্যক্তিরা। তাঁর এই বক্তব্য মেটাফরিক, নাকি সত্যিকারের কোনও ষড়যন্ত্র হয়েছিল বলে মার্কস বিশ্বাস করেন, এই নিয়ে বিস্তর জলঘোলা হয়েছে। মার্কসকে ততটা উন্মাদ কেউ মনে করেননি, যিনি এমন একটা কনসপিরেসি থিওরিকে খাড়া করে তার উপরে তাঁর ‘বৈজ্ঞানিক সমাজবাদ’কে প্রতিষ্ঠা করতে অগ্রসর হবেন।
কিন্তু এক আশ্চর্য তথ্য সম্প্রতি পরিবেশন করেছেন চিকিৎসাবিদ্যার অধ্যাপক স্যাম শাস্টার। ‘ব্রিটিশ জার্নাল অফ ডার্মাটোলজি’-তে প্রকাশিত একটি নিবন্ধে তিনি দাবি করেছেন, মার্কসের এই ভাবনা একধরনের মনোবিকারের ফসল। তিনি নাকি এক জটিল চর্মরোগে ভুগছিলেন সেই সময়ে। ‘হাইড্রাডেনিটিস সুপ্পুরাটিভা’ নামের এই অসুখে জ্বালা ও যন্ত্রণার সঙ্গে সঙ্গে একধরনের মনোবিকারও দেখা দেয়, যাতে নিজেকে শোষিত ও নিপীড়িত বলে বোধ হয়।
মার্কস এই অসুখে ভুগছিলেন এবং তাঁর অনুভূতিগুলিকে তিনি দরিদ্র, নিপীড়িত মানুষের সার্বিক সমস্যা বলে চিহ্নিত করেন। আর সেই ভাবনাই স্থান পায় ‘ডাস ক্যাপিটাল’-এ।